TrøndelagKraft

TrøndelagKraft (tidligere Trondheim Kraft) ble stiftet i 4. november 1901 med navnet Trondhjems Elektricitetsværk og Sporvei. Selskapet har gjennom historien levert strøm til Trondheims befolkning under flere ulike navn. På folkemunne er selskapet ofte omtalt som «everket». Selskapet holdt i mange år til i Sluppenveien 6 i Trondheim. Men flyttet til Stålgården i Sluppenveien 17 B høsten 2015.
I februar 2018 kjøpte Fjordkraft-eide Trondheim Kraft strømleverandøren TrønderEnergi Marked AS fra TrønderEnergi. Oppkjøpet medfører at Trondheim Kraft får over 60 000 nye strømleveranser. I forbindelse med oppkjøpet skiftet selskapet navn til TrøndelagKraft.
Selskapet ble til i forbindelse med utbyggingen av vannkraftverket i Øvre Leirfossen og med tanke på fremtidig utbygging og drift av sporvei i Trondheim.
Kraftverket og persontrafikk-delen av selskapet ble skilt i to forskjellige bedrifter Trondheim Energiverk og Trondheim Sporvei i 1936.
Det opprinnelig kommunalt eide Trondheim Energiverk ble i 2002 solgt til Statkraft. Selskapets navn ble i 2007 endret til Trondheim Energi. Selskapet skiftet navn til Trondheim Energi AS. Kraftproduksjonsenheten, Trondheim Energi Kraft AS, ble innlemmet i Statkrafts produksjonsorganisasjon 1. januar 2009. Strømsalg og krafthandelsenheten, Trondheim Energi Kraftsalg AS, ble fra 1. januar 2010 overtatt av Fjordkraft AS, og skiftet i august 2010 navn til Trondheim Kraft. Trondheim Energi Nett AS ble sommeren 2010 oppkjøpt av TrønderEnergi AS. Nettselskapet hadde Trondheim og Klæbu kommuner som konsesjonsområde .
Trondheim Energi Kraft AS var før 2009 er ett av fem datterselskaper i konsernet Trondheim Energi, med røtter tilbake til Trondheim Elektricitetsverks dannelse i 1901. Etter å ha gått under forskjellige navn opp gjennom årene, bl. a. som Produksjonsavdelingen og Energidivisjonen, ble enheten stiftet som eget aksjeselskap 1. januar 1999 med navn Trondheim Energiverk Kraft AS. Navnet ble i 2007 endret til Trondheim Energi Kraft AS.
Kraftproduksjonen forgikk ved selskapets 15 kraftstasjoner i Nea/Nidelva og 5 deleide kraftstasjoner i Orkla/Grana (KVO), hvor Trondheim Energi Kraft hadde en eierandel på 48,6%. Samlet ytelse i kraftstasjonene ca. 800 MW og midlere årsproduksjon ca. 3 200 GWh.
Virksomheten omfattet planlegging, bygging, drift og vedlikehold av produksjonsanleggene. Produksjonsplanlegging, prissikring og engroshandel med kraft.
Høsten 2008 stod Leirfossene kraftverk ferdig. Kraftverket erstattet selskapets eldste stasjoner, Øvre Leirfoss og Nedre Leirfoss, fra henholdsvis 1901 og 1910. Ved denne utbyggingen økte selskapets totale produksjon med ca. 45 GWh. De gamle kraftverkene består, men bygges om til småkraftverk basert på konsesjonsgitt minstevannføring (10 m3/s) på elvestrekningen mellom fossene.
Trondheim Energi Kraft er fra 1. januar 2009 fullstendig innlemmet i Statkraft Energi AS og eksisterer ikke lenger som eget selskap. Kraftverkene til tidligere Trondheim Energi er hos Statkraft samlet i en enhet som benevnes Kraftverksgruppe Trondheim og styres og overvåkes fra driftssentralen i Gaupne.
Dette er vannkraftverk som Trondheim Energiverk har bygget og driftet i Nea-Nidelvvassdraget og Orklavassdraget:
Samtlige av disse kraftverkene eies i dag av Statkraft.
I dag er Trondheim Kraft strømleverandør til boliger og bedrifter i Trondheimsregionen spesielt, men også til hele Norge. Forretningsområdet er kraftinnkjøp, porteføljeforvaltning, fakturering og kundeservice for strøm. Strøm og overføring av strøm, nettleie, er i Norge to adskilte tjenester.
TrøndelagKraft har en lokal ordning til gode formål hvor lokale klubber, borettslag og foreninger kan søke om støtte. I tillegg samarbeider TrøndelagKraft med blant andre Olavsfest, Ranheim, Stjørdals Blink og Levanger.